|  |  |
| --- | --- |
| **ΘΕΜΑ:**  | **Ενημερωτικό σημείωμα από Ξενώνα Αστέγων Βόλου** |

Αξιότιμοι κυρίες και κύριοι

Είμαστε στην ευχάριστη θέση να καλωσορίσουμε την από κοινού προσπάθεια προσέγγισης όλων των ανθρώπων που βρίσκονται σε δυσμενείς συνθήκες στη ζωή τους. Οι μορφές της αστεγίας είναι πολλαπλές και πολλές φορές αόρατες από τις κοινωνικές υπηρεσίες. Ενδεικτικά σας παραθέτουμε την ευρωπαϊκή τυπολογία όπου διακρίνονται τέσσερις βασικές κατηγορίες και είναι οι εξής:

1. Άνθρωποι στο δρόμο (διαμονή σε: δημόσιους χώρους, έκτακτα υπνωτήρια)
2. Στερούμενοι κατοικίας (διαμονή σε: ξενώνες αστέγων, ξενώνες γυναικών, κέντρα μεταναστών/προσφύγων, πρόσωπα που φεύγουν από ιδρύματα π,χ ορφανοτροφεία, ψυχιατρεία, νοσοκομεία, φυλακές κ.α.)
3. Άνθρωποι που ζουν σε επισφαλείς συνθήκες στέγασης (προσωρινή φιλοξενία σε φίλους και συγγενείς κατ’ ανάγκη, παράνομη ή παράτυπη υπενοικίαση, έξωση από ενοικιαζόμενη κατοικία ή κατάσχεση ιδιόκτητης κατοικίας, μη ηλεκτροδοτούμενα ή μη υδροδοτούμενα οικήματα, διαμονή σε εστία με περιστατικά ενδοοικογενειακής βίας)
4. Άνθρωποι που διαβιούν σε ανεπαρκή-ακατάλληλα καταλύματα (π,χ τροχόσπιτα, αυτοκίνητα, μη συμβατικές κατασκευές όπως αποθήκες και παράγκες)

 Αυτές είναι οι βασικές και οι πιο συνήθεις κατηγορίες ανθρώπων σε αστεγία. Ωστόσο, η κάθε περίπτωση είναι μοναδική και στόχο μας αποτελούν όλες οι ευάλωτες περιπτώσεις που χρήζουν κοινωνικής συμβουλευτικής, πληροφόρησης και διασύνδεσης με κοινωνικές παροχές και υπηρεσίες. Μέλημα μας αποτελεί ο εντοπισμός αυτών των περιπτώσεων.

Μια ενδεικτική πρακτική προσέγγισης και παραπομπής ευάλωτων ατόμων είναι η πρόταση για επαφή με ***κοινωνική υπηρεσία*** και όχι με τον όρο ***ξενώνα αστέγων*** καθώς έχει παρατηρηθεί ότι πιθανές στερεοτυπικές σκέψεις που μπορεί να έχει ο ενδιαφερόμενος, είναι αποτρεπτικές για την πραγματοποίηση της πρώτης επαφής. Στόχο αποτελεί μια πρώτη επικοινωνία ώστε να διερευνηθούν οι κοινωνικές ανάγκες και να ακολουθήσει κοινωνική συμβουλευτική. Αρχή της κάθε προσέγγισης και πιθανής παραπομπής αποτελεί η ελεύθερη βούληση του ατόμου για χρήση της κοινωνικής συμβουλευτικής αλλά και η προστασία του από απατηλές προσδοκίες. Το τηλέφωνο στο οποίο μπορείτε να παραπέμπετε είναι το ***2421091614*** στις κοινωνικούς λειτουργούς κα Βησσαρία Θεοδωροπούλου και κα Ελένη Δούκα.

Είμαστε στη διάθεση σας για κάθε διευκρίνηση και υποστήριξη σε περίπτωση που έχετε εντοπίσει κάποια περίπτωση και υπάρχει δυσκολία στην προσέγγιση.

 Με εκτίμηση

Βησσαρία Θεοδωροπούλου

Κοινωνική Λειτουργός

Συντονίστρια Ξενώνα Αστέγων Βόλου